Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106792&kokkuvotted=false&jaotusedVaikimisiAvatud=
Timestamp: 2020-05-31 04:58:57+00:00
Document Index: 5188872

Matched Legal Cases: ['Riigikohus ', 'Riigikohus ', '§ 140', '§ 140', '§ 39', '§ 1481', 'kohus ', '§ 1481', '§ 1481']

3-1-1-101-98 Riigikohus 29.09.1998
Kuritegude jagunemine raskusastmeteks sõltub mitte kohtu mõistetud, vaid kriminaalkoodeksis ette nähtud karistuse raskusest, sealjuures vabadusekaotuse puhul karistusmäära ülempiirist.
3-1-1-50-98 Riigikohus 08.04.1998
dokumentide äravõtmine (KrMK § 140)
Esemete ja dokumentide olemusliku eripära tõttu ei ole iga kord võimalik nende suhtes KrMK § 140 esitatud nõudeid täpselt võrdsustada. Nimetatud nõuete mittetäitmine äravõetud dokumendi suhtes ei pea olema oluline kriminaalmenetluse seaduse rikkumine AKKS § 39 lg 4 mõttes, kui see ei takista kriminaalasja igakülgset, täielikku ja objektiivset uurimist ning seadusliku ja põhjendatud kohtuotsuse tegemist. Küll on aga üksikasjalikult vaja läbiotsimise või võetuse protokollis dokumente kirjeldada siis, kui nad võetakse ära asitõendina või kui nad tunnistatakse asitõendiks.
Kriminaalvastutuseks teise õigusharu normide eiramise eest ei ole alati nõutav, et nende normide rikkumine on tuvastatud just selles õigusharus kehtivate seaduste alusel ja korras. Blanketse normi materiaalõiguslik koosseis ei saa menetlusõiguslikult määratleda, millised tõendid on kohtu jaoks lubatavad. KrK § 1481 lg 2 dispositsioonis sätestatud maksundusõiguse normide eiramist tohib tuvastada ka kriminaalasja arutav kohus ilma maksuameti sellekohase otsustuseta. Vaid maksuameti ettekirjutuste mittetäitmises seisnev kuritegu on isikule süüks arvatav vastava ettekirjutuse olemasolul.
KrK eriosas ettenähtud obligatoorse lisakaristuse võib mõistmata jätta vaid KrK §-s 39 sätestatud eeldustel.
Tulude või maksustamisobjektide varjamine (KrK § 1481) saab moodustada vältava kuriteo.
Isik võib luua seisundi, milles ta pidevalt varjab maksustamisobjekti või tulusid (KrK § 1481) ja sellises seisundis rikub ta pidevalt ja kestvalt kohustust avaldada oma tuluallikad ja maksta ettenähtud makse.